陈师道
和黄预感秋
宿云护朝霜，秋阳佐残暑。
蝇痴驱复来，汗下拭莫御。
庭梧自黄陨，风过成夜语。
幸是可怜生，胡然遽如许。
黄生多新诗，如盆茧抽绪。
唱高难欸乃，隽永得{口父}咀。
意合无古今，投闇有迎拒。
名成弟子韩，价重先生楮。
向来得斯人，孰谓余龃龉。
晚炊邻僧米，昼拾狙公芧。
甘酸皆适口，霜黄未登俎。
门有曲逆车，谤甚北山女。
宁为沟中断，不作太仓鼠。
老退无好怀，续明然两炬。
搔首不成眠，寒蛩促机杼。